עמי דדאון

עמי עומר דדאון (נולד ב-26 בדצמבר 2000) הוא שחיין פראלימפי ישראלי המתחרה בדרגות נכות S4, אלוף פאראלימפי (טוקיו 2020 ופריז 2024), במשחים ל-50 מטר חופשי ול-200 מטר חופשי וסגן אלוף פאראלימפי (טוקיו 2020) במשחה ל-150 מטר מעורב אישי. נוסף לכך, הוא שיאן העולם במשחים ל-50, ל-100 ול-200 מטר חופשי בדרגות נכות S4.

== ביוגרפיה ==
דדאון נולד בבית החולים רמב"ם שבחיפה, ליאיר ויפה. הוא נולד פג עם שיתוק מוחין ונכה בארבע גפיו. גדל ומתגורר בקריית אתא. דדאון התחיל להתאמן בשחייה בגיל 6 במועדון איל"ן חיפה ובנעוריו הצטרף לנבחרת הבוגרת תחת הדרכתו של מאמן הנבחרת, יעקב ביננסון, ומתחרה בקטגוריית נכות S4.

== קריירה ==

=== אלוף אירופה ===
באליפות אירופה שנערכה בדבלין שבאירלנד באוגוסט 2018 זכה דדאון ב-4 מדליות, 2 זהב ו-2 כסף. מדליות זהב במשחה ל-100 מטר חופשי בתוצאה של 1:25.40 דקות, לפני מייקל סכונמאקר מהולנד (1:27.03 דקות) ודוד סמטנין מצרפת (1:28.55 דקות) ובמשחה ל-150 מטר מעורב אישי בתוצאה של 2:39.95 דקות, לפני אפרם מורלי מאיטליה (2:46.13 דקות) ודמיטרו וינוהרדץ מאוקראינה (2:48.54 דקות). מדליות כסף במשחה ל-50 מטר חזה בתוצאה של 55.06 שניות, אחרי אפרם מורלי (49.03 שניות) ולפני אנדריאס ארנהופר מאוסטריה (59.44 שניות) ובמשחה ל-200 מטר חופשי בתוצאה של 3:10.76 דקות, אחרי מייקל סכונמאקר (3:07.12 דקות) ולפני דרקו דוריץ' מסלובניה (3:13.86 דקות)

===2019 סגן אלוף עולם===
באליפות העולם שנערכה בלונדון בספטמבר 2019 זכה דדאון בשתי מדליות, כסף וארד. מדליית כסף במשחה ל-150 מטר מעורב אישי בשיא ישראלי חדש של 2:31.17 דקות, אחרי רומן ז'דאנוב מרוסיה ולפני טאקאיוקי סוזוקי מיפן ומדליית ארד במשחה ל-200 מטר חופשי, אחרי רומן זדאנוב וטאקאיוקי סוזוקי.

===2021 שיאן עולם===
באליפות אירופה שנערכה בפונשל, פורטוגל במאי 2021 הוא זכה ב-4 מדליות, 3 זהב ו-1 כסף. מדליות זהב, במשחה ל-100 מטר גב בשיא עולם חדש של 1:19.77 דקות, במשחה ל-100 מטר חופשי (דרגת נכות S4), בשיא עולם חדש נוסף של 1:21.28 דקות, מהיר יותר בכמעט שתי שניות מהשיא הקודם של רומן ז'דאנוב מרוסיה שסיים שני.

===2021 אלוף פאראלימפי===
במשחקים הפאראלימפיים טוקיו (2020) זכה דדאון בשלוש מדליות, שתי מדליות זהב ומדליית כסף. זכה במדליית זהב במשחה ל-200 מטר חופשי בשיא עולם חדש של 2:44.84 דקות, לפני טאקאיוקי סוזוקי (2:55.15 דקות) ורומן ז'דאנוב (2:58.48 דקות) ובמדליית זהב נוספת במשחה ל-50 מטר חופשי. זכה במדליית כסף במשחה ל-150 מטר מעורב אישי קטגוריית נכות SM4 בתוצאה של 2:29.48 דקות, אחרי רומן ז'דאנוב שקבע שיא עולם חדש של 2:21.17 דקות ולפני טאקאיוקי סוזוקי (2:40.53 דקות). נוסף לכך, הוא נפסל במשחה ל-100 חופשי בשל זינוק מוקדם.

=== 2022 שיאן עולם ===
ב-16 ביוני 2022 באליפות עולם במדיירה במשחה ל-50 מטר חופשי עמי דדאון קבע את שיא עולם עם תוצאה כ-36.25 שניות שהחסירה את חצי שנייה משיא עולם קודם בן שעות ספורות שנקבע על ידי Cameron Leslie.

=== 2023 ===
במאי 2023 באליפות גרמניה הפתוחה במסגרת תחרויות הסבב העולמי לפני אליפות העולם, זכה במדליית זהב בגמר 200 מטר חופשי בזמן ב-2:49.01 דקות, כאשר הניקוד הסופי נקבע על ידי שקלול הזמן ורמת המגבלה שלו.

=== 2024 אלוף פאראלימפי ===
באוגוסט 2024 במשחקים הפאראלימפיים בפריז במסגרת מוקדמות 100 מ' חופשי, קבע שיא פראפלימפי כשסיים במקום הראשון וקבע תוצאה של 1:19.13. בגמר סיים במקום הראשון וזכה במדליית הזהב.

== קישורים חיצוניים ==

* [https://www.paralympic.org/ami-omer-dadaon פירוט השתתפותו בתחרויות המשחקים הפאראלימפיים] באתר הרשמי של IPC 
* [https://www.the-sports.org/ami-omer-dadaon-swimming-spf556683.html עמי דדאון], באתר TheSports.org 
* [https://olympics.com/tokyo-2020/paralympic-games/en/results/swimming/athlete-profile-n1283315-dadaon-ami-omer.htm עמי דדאון], באתר המשחקים הפאראלימפיים טוקיו (2020) 
* [https://isad.org.il/טוקיו-2020-עמי-דדאון/ עמי דדאון], באתר הוועד הפאראלימפי הישראלי
* 
* 
* 
* 
* 
* 

== הערות שוליים ==

קטגוריה:שחיינים פאראלימפיים ישראלים
קטגוריה:אלופים פאראלימפיים ישראלים
קטגוריה:זוכי מדליית כסף פאראלימפית מישראל
קטגוריה:שחיינים נכים ישראלים
קטגוריה:ספורטאי איל"ן
קטגוריה:אלופי עולם ישראלים
קטגוריה:ספורטאים ישראלים הסובלים משיתוק מוחין
קטגוריה:ספורטאים ישראלים במשחקים הפאראלימפיים טוקיו (2020)
קטגוריה:שחיינים במשחקים הפאראלימפיים טוקיו (2020)
קטגוריה:ספורטאים ישראלים במשחקים הפאראלימפיים פריז (2024)
קטגוריה:שחיינים במשחקים הפאראלימפיים פריז (2024)
קטגוריה:ישראלים שנולדו ב-2000